Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Davora Bernardića, zastupnika u Hrvatskom saboru,** na 120. sjednici, održanoj 26. ožujka 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Davora Bernardića, zastupnika u Hrvatskom saboru, neće se pokrenuti, obzirom da iz dobivenog očitovanja Porezne uprave ne proizlazi da bi dužnosnik koristio obnašanje dužnosti kako bi izbjegavao naplatu eventualne porezne obveze, koja bi za njega kao fizičku osobu mogla proisteći iz sklopljenog Ugovora o edukaciji prema međunarodnom Chief Executive MBA Programu od 22. rujna 2014., zbog toga što bi se takva porezna obveza trebala prethodno utvrditi u postupku pred Poreznom upravom, slijedom čega nije utvrđeno da bi počinio neku od povredi odredbi ZSSI-a.**

Obrazloženje

U Povjerenstvu su pod brojem 711-U-3778-P-330/19-01-3 te pod brojem 711-U-3779-P-330/19-02-3 dana 7. studenoga 2019. zaprimljene neanonimne prijave mogućeg sukoba interesa podnesene protiv dužnosnika Davora Bernardića, zastupnika u Hrvatskom saboru, povodom kojih se vodi predmet P-330/19. Prijava identičnog sadržaja zaprimljena je i pod brojem 711-U-3793-P-330/19-03-3 dana 8. studenoga 2019.

U navedenoj se prijavi navodi da iz javno dostupnih informacija proizlazi da je dužnosnik Davor Bemardić povrijedio odredbu članka 7. stavka 2 ZSSI-a, obzirom da je postupio suprotno načelu jednakosti građana pred zakonom u situaciji kada nije platio porez na dohodak na ostvareni iznos stipendije od 263.000 kn od poslovne škole Cotrugli, čime se ujedno našao u sukobu interesa stavljajući svoj privatni interes iznad javnog interesa. Nadalje, se navodi da je na opisani način dužnosnik ostvario nepripadajuću materijalnu korist u iznosu od oko 105.000 kn, nastalu utajom poreza te oštetio državni proračun za isti iznos, čime je povrijedio i načela obnašanja javnih dužnosti propisana člankom 5. ZSSI-a.

Podnositelj navodi da je Povjerenstvo trebalo provjeriti činjenice o ispunjavanju poreznih obveza vezanih uz ugovor koji je dužnosnik sklopio s navedenom poslovnom školom te se citira javno objavljena odluka Povjerenstva kojim je utvrđena povreda odredbi ZSSI-a počinjena od strane dužnosnika, a koja proizlazi iz sklapanja tog ugovora kojim se dužnosnik obvezao na protučinidbe u obliku istraživačkog, mentorskog i konzultantskog rada i sl.

U prijavi se iznosi da neovisno o tome je li dužnosnik primio stipendiju kao financijsku pomoć za potrebe obrazovanja ili se obvezao pružiti neku protučinidbu, oboje podliježe primjeni poreznih propisa utvrđenih odredbama Zakona o porezu na dohodak. U odnosu na primitak stipendije, navodi se da se u 2014. primjenjivao se Zakon o porezu na dohodak („Narodne novine“ broj 30/04., 177/04., 73/08., 80/10., 144/11., 22/12., 144/12., 12513. i 148/13.*)* koji je u članku 10 utvrđivao porezni tretman stipendija, a koji je bio uređen na jednak način kao što je to propisano člankom 9. važećeg Zakona o porezu na dohodak („Narodne novine“ broj 115/16.), te da se sukladno tim zakonima porez na dohodak ne plaća na stipendije učenika i studenata izabranima na javnim natječajima za redovito školovanje, što ovdje nije bio slučaj.

Podnositelj navodi da bi, ako bi se radilo o sklopljenom ugovoru o djelu, koja mogućnost proizlazi iz njegovih odredbi, preuzeta obveza „ambasadora škole" mogla uključivati promoviranje interesa navedene privatne škole, što je suprotno obvezi dužnosnika da zastupa javni interes u školstvu, slijedom čega bi iznos iz ugovora trebao biti oporeziv kao da je stvarno sklopljen ugovor o djelu, i to po stopi od 40%, a postavlja se i pitanje na koji je način ovaj iznos tretirala poslovna škola u smislu nastale obveze plaćanja poreza na dodanu vrijednost (u daljnjem tekstu: PDV). Također se navodi da primitak iznosa stipendije prema poreznim propisima predstavlja dar u naravi.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je dužnosnik Davor Bernardić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Povjerenstvo je radi ocjene osnovanosti i vjerodostojnosti navoda prijave dopisom Broj: 711-I-06-P-330-19/20-04-17 od 2. siječnja 2020., te požurnicom tom dopisu Broj: 711-I-365-P-330-19/20-05-17 od 24. veljače 2020. od Porezne uprave Ministarstva financija zatražilo očitovanje na okolnosti može li se fizičkoj osobi dodijeljena stipendija koja je u svezi s obavljanjem profesionalne djelatnosti davatelja stipendije, u smislu poreznih propisa preuzete protučinidbe od strane primatelja stipendije, smatrati radom koji bi se oporezivao u smislu poreza na dohodak, te imajući u vidu da se radi o dvostrano pravno-obveznom odnosu, nastaje li obveza plaćanja PDV-a.

Porezna uprava, Središnji ured, očitovao se dopisom KLASA: 410-19/20-02/20 URBROJ: 513-07-21-01-20-2 od 10. ožujka 2020., u kojem se navodi da se PDV plaća na isporuke svih vrsta dobara i sve obavljene usluge u tuzemstvu uz naknadu koje obavi porezni obveznik, sukladno članku 4. stavku 1. Zakona o porezu na dodanu vrijednost („Narodne novine“, broj 73/13., 99/13., 148/13., 153/13., 143/14., 115/16., 106/18. i 121/19.), te da je člankom 6. stavkom 1. tog Zakona propisano da je porezni obveznik svaka osoba koja samostalno obavlja bilo koju gospodarsku djelatnost, bez obzira na svrhu i rezultat obavljanje te djelatnosti.

Citira se i odredba članka 90. Zakona o porezu na dodanu vrijednost koja propisuje da se malim poreznim obveznikom u smislu tog Zakona smatra pravna osoba sa sjedištem, stalnom poslovnom jedinicom, odnosno fizička osoba s prebivalištem ili uobičajenim boravištem u tuzemstvu, čija vrijednost isporuka dobara ili obavljenih usluga u prethodnoj ili tekućoj godini nije bila veća od 300.000,00 kuna. Mali porezni obveznik oslobođen plaćanja PDV-a na isporuke dobara Ili usluga, nema pravo iskazivati PDV na izdanim računima i nema pravo na odbitak pretporeza.

Napominje se da je Zakonom o izmjenama i dopunama Zakona o porezu na dodanu vrijednost („Narodne novine“, broj 115/16.) propisano povećanje praga za upis u registar obveznika PDV-a s 230.000,00 kuna na 300.000,00 kuna od 1. siječnja 2018, a prema prijelaznim i završnim odredbama toga Zakona, porezni obveznici koji su u 2017. ostvarili vrijednost isporuka dobara ili obavljenih usluga veću od 300.000,00 kuna obvezni su se od 1. siječnja 2018. godine upisati u registar obveznika PDV-a.

Nadalje se navodi da se sukladno članku 8. stavcima 1. i 2. Pravilnika o porezu na dodanu vrijednost („Narodne novine“, broj 79/13., 85/13., 160/13., 35/14., 157/14., 130/15., 1/17., 41/17., 128/17., 1/19. i 1/20.), transakcijama koje su predmet oporezivanja razumijevaju sve transakcije čije je oporezivanje propisano Zakonom, a mogu biti oporezive ili oslobođene plaćanja poreza. Ističe se kako je bitno obilježje oporezive transakcije međusobna uzročna veza između transakcije i naknade te da je za prosudbu o postojanju tog obilježja mjerodavan gospodarski interes sudionika, neovisno o tome kako su sami sudionici određeni posao nazvali.

Zaključuje se da se o oporezivoj isporuci dobara odnosno usluga radi samo ako između isporučitelja i primatelja isporuke postoji pravni odnos tijekom kojeg su izmijenjene uzajamne činidbe odnosno ako između isporučitelja i primatelja postoji transakcija koja sadrži odredbu o naknadi za obavljenu isporuku te da u slučaju kad postoji oporeziva isporuka, primatelj stipendije postaje obveznik PDV-a ako je obavio isporuke u prethodnoj ili tekućoj godini u vrijednosti većoj od 300.000,00 kuna. Iznosi se kako je na upit odgovoreno načelno, obzirom da se činjenice bitne za oporezivanje PDV-om, odnosno obavljanje oporezivih isporuka uz naknadu, može utvrditi isključivo provođenjem postupka poreznog nadzora kod poreznih obveznika.

Nadalje se u očitovanju Porezne uprave citira odredba Zakona o porezu na dohodak („Narodne novine“, broj 115/16., 106/18. i 121/19.) koji propisuje da se primicima smatraju sva dobra (novac, stvari, materijalna prava, usluge i drugo) koja su poreznom obvezniku pritekla u poreznom razdoblju te su ostvarena po osnovi nesamostalnog rada, samostalne djelatnosti, imovine i imovinskih prava, kapitala i drugih primitaka, te da je ujedno člankom 21. tog Zakona propisano da se primicima po osnovi nesamostalnog rada (plaćom) smatraju svi primici koje poslodavac u novcu ili u naravi isplaćuje ili daje radniku po osnovi radnog odnosa, prema propisima koji uređuju radni odnos. Primicima u naravi smatraju se korištenje zgrada, prometnih sredstava, povoljnije kamate pri odobravanju kredita i druge pogodnosti koje poslodavci i isplatitelji primitka, odnosno plaće daju radnicima i fizičkim osobama koje ostvaruju primitke.

Iznosi se da se, sukladno članku 39. tog Zakona, drugi dohodak ostvaruje po osnovi primitaka koji se ne smatraju primicima određenim po osnovi nesamostalnog rada iz članka 21. Zakona, samostalne djelatnosti iz članka 29. Zakona, imovine i imovinskih prava iz članaka 56. - 59. Zakona i kapitala iz članaka 64. - 69. Zakona. Primicima od kojih se utvrđuje drugi dohodak osobito se, između ostalih, smatraju i primici u naravi - korištenje zgrada, prometnih sredstava, povoljnije kamate pri odobravanju kredita i druge pogodnosti prema članku 21. stavku 3. Zakona, a koje davatelji tih primitaka daju fizičkim osobama koje nisu njihovi radnici. Navodi se kako se predujam poreza na dohodak od drugog dohotka, prema članku 39. Zakona u skladu s člankom 40. Zakona, plaća po odbitku, po stopi od 24% bez priznavanja osobnog odbitka iz članka 14. Zakona, a obračunavaju ga, obustavljaju i uplaćuju isplatitelji prilikom svake isplate i istodobno s isplatom.

Također se ukazuje da se primicima od kojih se utvrđuje drugi dohodak smatraju svi primici odnosno sve pogodnosti koje davatelji tih primitaka daju fizičkim osobama koje nisu njihovi radnici i osobe koje ostvaruju primitke od nesamostalnog rada, a uzimajući u obzir navode u upitu, iznosi se mišljenje da se stipendija koju fizička osoba stekne temeljem sklopljenog ugovora s trgovačkim društvom, osnivačem visokoškolske institucije, za pohađanje programa na toj instituciji, pod uvjetom ispunjenja činidbi određenih tim ugovorom u korist davatelja stipendije, smatra drugim dohotkom.

Zaključno se iznosi da ista podliježe oporezivanju na način propisan za drugi dohodak, uz uvjet da se ne radi o primicima od nesamostalnog rada, te se napominje da je na upit u dijelu utvrđivanja obveze poreza na dohodak odgovoreno načelno obzirom da nisu navedene sve činjenice bitne za oporezivanje, odnosno što se u konkretnom slučaju podrazumijeva pod pojmom „stjecanja prava na stipendiju", je li izvršena isplata ili je pravo omogućeno na neki drugi način.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Davor Bernardić obnašao dužnost zastupnika u Hrvatskom saboru u 7. sazivu u razdoblju 2011.g. – 2015.g., kao i u 8. sazivu do 14. listopada 2016.g., u 9. sazivu od 14. listopada 2016.g. do 22. srpnja 2020. te da istu dužnost obnaša u 10. aktualnom sazivu od 22. srpnja 2020.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Ponajprije se konstatira da je Povjerenstvo na 67. sjednici, održanoj dana 31. listopada 2019. donijelo odluku Broj: 711-I-376-P-434-17/20-10-17 kojom je utvrđeno da je dužnosnik Davor Bernardić, zastupnik u Hrvatskom saboru, prihvaćanjem stipendije u vrijednosti 263.000,00 kn, temeljem Ugovora o edukaciji prema međunarodnom Chief Executive MBA Programu od 22. rujna 2014.g., sklopljenim s trgovačkim društvom Cotrugli d.o.o., koristio obnašanje navedene javne dužnosti kako bi postigao osobni probitak, čime se doveo i u odnos zavisnosti koja bi mogla utjecati na njegovu objektivnost kao dužnosnika prilikom donošenja zakona kojima se uređuje poslovanje privatnih visokih škola i fakulteta, čime je postupao suprotno načelima iz članka 5. stavka 3. ZSSI-a.

U odnosu na sklapanje navedenog ugovora dužnosnika s trgovačkim društvom Cotrugli d.o.o., prijavitelj tumači da se iznos od 263.000,00 kn iz tog ugovora ne može smatrati stipendijom, u smislu odredbi Zakona o porezu na dohodak, jer nije dodijeljen u javnom natječaju za redovito školovanje, odnosno da odredbe ugovora upućuju na mogućnost da se radi o ostvarenom drugom dohotku prema odredbama navedenog Zakona, obzirom da je dužnosnik preuzeo obvezu izvršenja određenih protučinidbi, slijedom čega je prema navodima prijave za dužnosnika mogla nastati obveza plaćanja poreza na dohodak, ali i poreza na dodanu vrijednost za davatelja stipendije jer se radi o isplati vezanoj uz profesionalnu djelatnost poslovne škole.

Povjerenstvo nije tijelo koje je ovlašteno utvrđivati je li sklapanjem predmetnog ugovora nastala porezna obveza, bilo na strani dužnosnika kao fizičke osobe ili davatelja novčanog iznosa, te ukoliko takva obveza je nastala o kojoj se vrsti porezne obvezi radi, odnosno radi li se sukladno ugovorenim protučinidbama preuzetima od obje ugovorne strane o primitku stipendije ili o drugom dohotku, kao je li takav eventualni porezni dug podmiren, što utvrđuje Porezna uprava u postupcima iz svoje nadležnosti. Stoga okolnosti prijave upućuju da je moglo doći do počinjenja prekršaja neplaćanja obveze s naslova poreza, ako bi se u poreznom nadzoru utvrdilo da je sklapanjem predmetnog ugovora uopće nastala porezna obveza.

U okviru ovog predmeta razmatrani su elementi koji bi mogli upućivati na situaciju sukoba interesa ili drugu povredu ZSSI-a, a koja bi bila povezana s korištenjem obnašanja dužnosti kako eventualna porezna obveza ne bi bila utvrđena ili naplaćena, čime bi dužnosnik za sebe ili za osobu s kojom je sklopio ugovor postigao probitak.

Imajući u vidu da bi Porezna uprava tek po provedenom postupku utvrdila postoji li porezna obveza, kako to proizlazi iz njihova očitovanja, nije utvrđeno da bi dužnosnik koristio obnašanje dužnosti zastupnika u Hrvatskom saboru kako bi izbjegavao naplatu eventualne porezne obveze koja bi za njega kao fizičku osobu mogla proisteći iz sklopljenog Ugovora o edukaciji prema međunarodnom Chief Executive MBA Programu od 22. rujna 2014., slijedom čega nisu utvrđene okolnosti koje bi upućivale da bi dužnosnik povrijedio bilo koju odredbu ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Davor Bernardić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana